text: Сметната палата обяви имуществото на властта - България | Vesti.bg
  18 души не са подали данни за имуществото си в законовия срок 30 април: четирима съдии, трима прокурори, шестима от местната власт и др.
  27 юни 2011, 19:00
  С�т �тната палата публикува на сайта си (bulnao.government.bg) декларациите на хората на висши държавни длъжности за имуществото, придобито през миналата година.
  Публикувани декларациите на президента, депутатите, всички министри и техните заместници, представителите на съдебната власт, Националния осигурителен институт, БНБ, Агенция "Митници" и др.
  18 души не са подали данни за имуществото си в законовия срок 30 април. Нарушители тази година са четирима съдии, трима прокурори, шестима представители на местната власт, политик от НДСВ, двама души от администрацията на Народното събрание, заместник - омбудсман и член на политически кабинет.
  "Списъкът с техните имена ще бъде изпратен на изпълнителния директор на Националната агенция по приходите (НАП) за предприемане на действия по реда на глава 14 и 15 от Данъчно-осигурителния процесуален кодекс и на председателя на Държавната агенция "Национална сигурност" (ДАНС)", съобщиха от Сметната палата.
  Законът задължава над 6500 висши държавни служители да обявят имотното си състояние. Посочените от тях данни подлежат на проверка и до края на октомври палатата трябва да провери по документи и регистри достоверността на декларираните факти, като ги свери с регистрите на данъчните, службите по вписванията, поземлените комисии и др.
  При разминаване на данните с получената от Сметната палата информация от съответните държавни и общински органи в размер над 10 хил. лв. шефът на одитната институция трябва да уведоми НАП и ДАНС.
  Президентът Георги Първанов и вицепрезидентът Ангел Марин, са декларирали спестени средства само от заплата. Държавният глава е спестил 15 000 лв.
  Председателят на парламента Цецка Цачева е изтеглила потребителски кредит от 20 хил. лв. Декларирала е и 7 хил. лв. доходи от наем.
  Председателят на парламентарната група на ГЕРБ Красимир Велчев през 2010 г. се е сдобил с парцел в София от 219 кв. м. за 5000 лв. От продажба на фирмени дялове Велчев е взел 2.3 млн. лв., от които 1.2 млн. лв. са вложени в банка. Велчев има заем за 860 хил. лв.
  Лидерът на ДПС Ахмед Доган, който миналата година декларира получени доходи от стопанска дейност в размер на 1 100 154 лв., тази година е обявява, че държи в банката 1 241 674 лв от спестявания.
  Депутатът от ГЕРБ Лъчезар Иванов, за когото преди седмица стана известно, че е получил 131 хил. лв. консултантски хонорари миналата година, е декларирал 77 800 лв., които държи на банков депозит. Той е посочил 128 505 лв. доходи от "друга стопанска дейност" и 6 хил. лв. от наем или възмездно предоставяне за ползване на права или имущество.
  Няма промяна в имуществото в сравнение с 2009 г. на премиера Бойко Борисов и вицепремиера и вътрешен министър Цветан Цветанов.
  Семейството на вицепремиера и финансови министър Симеон Дянков е пренасочило голяма част от своите спестявания от банкови депозити в акции на американски компании. Инвестициите са на името на съпругата Каролин Фройнд - притежаваните от нея акции в общо 19 компании струват 291.9 хил. лв. по цена на придобиване.
  Съпругата на Дянков има акции в компании като "Епъл", "Дженерал Илектрик", а най-голямото инвестиционно вложение е във фонд на "Чарлз Шуаб".
  В същото време семейството има левови и валутни депозити на обща стойност 178.9 хил. лв., а миналата година са декларирали депозити в чужда валута и левове от 378.52 хил. лв., което е било над два пъти повече.
  Земеделският министър Мирослав Найденов е купил гараж в София за 15 400 лв. със заплата и спестявания.
  Новият транспортен министър Ивайло Московски не е декларирал нищо в декларацията си за миналата година.
  Министърът на регионалното развитие и благоустройството Росен Плевнелиев не е декларирал нови имоти или доходи извън заплатата си като министър. В декларацията си е посочил влог на съпругата си от 76 134 лв. от дивидент и доходи извън основната й работа от 43 480 лв.
  Министърът на икономиката Трайчо Трайков е записал в декларацията си 37 хил. лв. допълнителни доходи извън заплатата на министър.
  Здравният министър д-р Стефан Константинов, който подава декларация за първи път, е обявил, че притежава два апртамента в Кюстендил и къща с двор в Сливен. Къщата и единият апратамент са наследствени, а другият е купен със заплата, пише в декларацията. Константинов е наследил и 1 дка лозя в Кюстендил. Той притежава още автомобил "Тойота Корола", който е купил през 2009 г. за 12 660 лв. Като налични парични средства здравният министър е посочил само 150 лв., но във влогове има над 72 хил. лв.
  Произходът на тези пари е заплата. Константинов, който е акушер-гинеколог, е работил заедно със съпругата си в Тунис, а преди да стане министър ноември миналата година беше в съвета на директорите на болницата в Кюстендил.